由森美和小儀主持嘅《早霸王》一向有「Phone-In」環節讓聽眾分享自己嘅故事而大受歡迎。最近一集,一名9歲小學四年級女孩「萱萱」向同校12歲小六師兄「明睿」Jeff表白,更發表自己唔係一分鐘熱度嘅「愛的宣言」,震撼全場,結果亦係意想不到,令森美即時報時結束節目。
愛的宣言:唔係一分鐘熱度,係永久性!
該女孩萱萱致電《早霸王》,表示自己與師兄Jeff於兩至三年前網上討論區認識,大約4個月後對Jeff產生好感,直言自己並非著重外貌嘅人,對方唔靚仔但多優點,父母反對佢太早拍拖,但佢就覺得自己就算拍拖都唔會影響學業,例如會與對方傾15分鐘視像後就可以專心溫書,直至暑假先外出玩樂,坦言去年3月已向Jeff表白,但一直未得到回應,於是寫咗一封情書畀Jeff:「唉,不再追你了,我直接跟你就這些嘢吧:我愛你,明睿!可不可以做我男朋友?1314520」,又發表愛的宣言:「我對明睿唔係一分鐘熱度,係永久性!」當森美問及萱萱日後分手如何處理,佢就表示自己處理到,會保持冷靜,待大個之後如果對方仍單身,會再問佢可唔可做佢女朋友。
Jeff直接拒愛令人措手不及
森美致電男主角Jeff,對方表示收到朋友通知,所以有聽到萱萱所講嘅說話,佢回應對萱萱嘅表白:「鍾意一個人可以,但要適可而止」,續指覺得自己而家未應付到拍拖:「「如果而家handle唔到,就唔應該追求愛情,除非你認為自己handle到,我覺醒自己仲未handle到,但有愛嘅感覺。」萱萱於主持人引導下向Jeff表示:「我鍾意你」,Jeff反問對方係咪真心,萱萱直言自己真心。不過,最後Jeff都係拒絕對方:「真係唔好意思,我認為自己未有呢個能力,因為我心裡面有個人啊。」Jeff直接拒愛令人措手不及,森美更以報時「12點!」結束節目。
森美及後再次於節目提及萱萱示愛一事,又回應指,當時Jeff講完「我心裡面有個人」已經講完,萱萱又無咩回應,加上恰巧12時,因此直接結束節目。森美又指節目完結後因為怕萱萱會唔開心,囑咐同事致電慰問,萱萱回答指:「無唔開心,我無嘢」,一班主持人都讚賞萱萱有勇氣,小儀更直言:「有啲嘢唔使諗到太複雜,就係咁簡單。你好想講、好想表達果句話,就係可以咁簡單。」
網民:好狠啊!
萱萱示愛一事惹網民討論,表示妹妹咁細個就失戀:「問完人係咪真心,答你真心,你就隨即拒絕人,好恨(狠)啊!」、「個小六男仔仲已經一早有心上人,唔係唔想拍拖住,救命」、「當森美話打俾個男仔時,我仲叫咗聲唔好出嚟,其實個男仔係可以唔接個電話,佢選擇接,就係要個女仔死心。」等等。
有網民認為妹妹講野好成熟,又指幾乎係每人必經階段,無需過份放大:「我自己小五都試過鍾意個男同學啦,鍾意之嘛真係好小事,父母又唔需要太緊張,刻意放大」、「佢哋D對答咁成熟,唔似細路仔」、「其實無乜特別,我女都試過,小朋友童言無忌」、「衹係細路女單戀話鍾意人,好多人小學都可能會對某人有好感,突然話鍾意某個同學,都無乜特別啫。」等等。
原文刊登於 Yahoo 娛樂圈